Ivan Čavlović

**Ivan Čavlović** bio je istaknuti bosanskohercegovački muzikolog, pedagog, kompozitor i publicista. profesor emeritus i bivši dekan Muzičke akademije Univerziteta u Sarajevu.

## Biografija 
Prve poduke iz oblasti muzičke teorije i sviranja na crkvenom harmoniju imao je od oca Ante i fra Alojzija Atlije, a zatim od školskih nastavnika muzike Sergeja Beljajeva i Stjepana Matanovića. Tokom osnovnog i srednjeg obrazovanja aktivno je učestvovao u radu zabavnog orkestra KUD-a "Grmeč" gdje je svirao trubu i kontrabas, a u Vokalno-instrumentalnim sastavima "Boemi" iz Sanskog Mosta i Procol ferrum iz Prijedora svirao je bas gitaru. Nakon završene Pedagoške akademije u Puli 1972, diplomirao je na Muzičkoj akademiji u Sarajevu 1977. na Teoretsko-pedagoškom odsjeku s odličnim uspjehom te je dobio Zlatnu značku "Hasan Brkić" Univerziteta u Sarajevu.

Godine 1978. izabran je za asistenta-pripravnika na predmetima Analiza muzičkih oblika i Analiza polifonih oblika u klasama prof. Vojina Komadine i prof. Nade Ludvig-Pečar. Magistarsku tezu odbranio je 1983. a doktorat stekao 1991. Od 1978. bio je stalno zaposlen na Muzičkoj akademiji u Sarajevu, gdje je obavljao niz funkcija, među kojima i funkciju dekana od 2007. do 2016.

Čavlović je jedan od osnivača Muzikološkog društva FBiH (1997) i pokretač časopisa za muzičku kulturu "Muzika" (1997). Od 1998. zajedno sa saradnicima u Muzikološkom društvu pokreće Međunarodni simpozij "Muzika u društvu" koji se održava biennalno. Od 1985–1989. bio je nositeljem projekta *Kompozitori Bosne i Hercegovine: Obrada podataka* pri SOKOJ-u. S dr. Ankicom Petrović 1990/91. za ANUBiH izradio je projekt *Fundamentalna istraživanja za historiju muzike u Bosni i Hercegovini (FIHM BiH 2010)*, koji je 1997. prvo prebačen u Muzikološko društvo, a zatim 2004. na Institut za muzikologiju Muzičke akademije u Sarajevu. Također, bio je i pokretač projekta *Leksikon muzičara u Bosni i Hercegovini* (1999) i bio glavnim i odgovornim urednikom objavljenog *Abecedarija Leksikona* (2010). Jedan je od inicijatora osnivanja Instituta za muzikologiju Muzičke akademije u Sarajevu (2004) i Centra za muzičku edukaciju (2015).

Zajedno sa Dinom Mulićem i Chrisom Finkelom 2011. pokrenuo je Sarajevo Music Chamber Festival, koji organiziraju Muzička akademija u Sarajevu i Manhattan String Quartet iz New Yorka. Dobitnik je više priznanja za doprinos kulturi i obrazovanju u Bosni i Hercegovini. Za doprinos muzikologiji i muzičkoj publicistici dobio je nagradu Vlado Milošević AMUS-a (2017).

Umro je u Sarajevu 14. Maja 2021.

## Djela 
Napisao je preko 200 naučnih i stručnih radova, monografskih brošura i publicističkih priloga. Za muzikologiju Bosne i Hercegovine od posebnog je značaja njegovih devet knjiga:

* *Muzički oblici* (1998), 
* *Vlado Milošević – kompozitor* (2001), 
* *Historija muzike u Bosni i Hercegovini* (2011), 
* *Uvod u muzikologiju i metodologija naučno-istraživačkog rada* (2004, 2012), 
* *Muzički oblici i stilovi. Analiza muzičkog djela* (2014), 
* *Eseji o muzici. Nacrt za socijalnu historiju muzike u Bosni i Hercegovini* (2015), 
* *Muzički portreti. Izvori i sjećanja* (2017), 
* *Nauka o muzici u Bosni i Hercegovini* (2019)

Od kompozitorskog rada izdvaja se muzika za pozorišne predstave i film:

* *"Pred penzionisanjem"*, režija Gojko Bjelac, Sarajevo: Kamerni teatar, 1979.
* *"Divlje meso"*, režija Gojko Bjelac, Sarajevo: Kamerni teatar, 1980.
* *"Tamo-amo"*, režija Gojko Bjelac, Sarajevo: Narodno pozorište,1982.
* *"Play Kočić”*, Banja Luka: Narodno pozorište, 1989
* *"La strada"*, režija Gojko Bjelac, Sarajevo: Narodno pozorište – mala scena, 1999.
* Muzika za dokumentarni TV film *"Hronika bešćutnosti"*, režija Gojko Bjelac, Sarajevo: FTV, 13. 2. 2001.
* *"Samoubojice”*, režija Gojko Bjelac, Sarajevo: Akademija scenskih umjetnosti, 25. 5. 2003.

## Reference 
Kategorija:Rođeni 1949.
Kategorija:Umrli 2021.
Kategorija:Bosanskohercegovački kompozitori
Kategorija:Biografije, Sanski Most